इलाहाबाद उन्हें जितना मान-सम्मान देता था, उतना ही उनसे चिढ़ता भी था। लेकिन एक हफ्ता पहले जब मैंने प्रोफेसर राजेंद्र कुमार से इसकी चर्चा की तो उन्होंने इस रोग की पुष्टि कर दी, तब मुझे तगड़ा झटका लगा था। मैं समझ गया था कि वे अब बस एक ‘अटका हुआ पत्ता’ भर हैं। और यह ‘पीत-पात’ जब 11 जनवरी की रात झर गया तो कोई अचरज नहीं हुआ। जानकर सिर्फ दुख हुआ, एक गहन दुख। दूधनाथजी के जाने से सिर्फ इलाहाबाद का ही नहीं, साहित्य का भी एक बड़ा कोना सूना हो गया है। वे साठोत्तरी कहानी के अजातशत्रु, एक अवांगर्द, एक चुनौतीबाज कथाकार और खिली-खिली और निहायत ललकारने वाली भाषा के अगुआ थे। आखिरी दम तक वे अखाड़े में जमे रहे और साहित्य में हर नई चीज पर उनकी पैनी नजर थी।